Известие на Комисията относно споразуменията с незначителен ефект, които не ограничават съществено конкуренцията по смисъла на член 81, параграф 1 от Договора за създаване на Европейската общност (de minimis) [1]

(2001/С 368/07)

(текст от значение за ЕИП)
I

1. Член 81, параграф 1 забранява споразуменията между предприятия, които могат да засегнат търговията между държавите-членки, и които имат за цел или за резултат да предотвратят, да ограничат или да нарушат конкуренцията в рамките на общия пазар. Съдът на Европейските общности е приел, че тази разпоредба не е приложима, когато ефектът на споразумението върху обмена в рамките на Общността или върху конкуренцията не е значителен.

2. В настоящото известие Комисията определя количествените измерения, посредством прагове на пазарните дялове, на това, което не представлява съществено ограничаване на конкуренцията по смисъла на член 81 от Договора. Това определяне чрез отсъствието на съществения белег не означава, че споразуменията, сключени между предприятия, надвишаващи посочените в настоящото известие прагове, ограничават значително конкуренцията. Напълно възможно е такива споразумения да имат въздействие върху конкуренцията само в незначителна степен и следователно да не са забранени с член 81, параграф 1 [2].

3. Споразуменията могат освен това да не попадат в приложното поле на член 81, параграф 1 поради факта, че те не могат да засегнат чувствително търговията между държавите-членки. Настоящото известие не разглежда този въпрос. То не цели да даде количествено измерение на това, което не представлява чувствително въздействие върху търговията. Трябва да се признае все пак, че споразуменията между малки и средни предприятия, както са определени в приложението към Препоръка 96/280/ЕО на Комисията [3], рядко са в състояние да засегнат чувствително търговията между държавите-членки. Към момента малките и средните предприятия се определят в тази препоръка като предприятия с по-малко от 250 работници и служители и или годишен оборот от максимум 40 милиона EUR, или годишен баланс от най-много 27 милиона EUR.

4. Комисията няма да открива процедура нито въз основа на отправено до нея искане, нито служебно в случаите, обхванати от настоящото известие. Когато предприятия приемат добросъвестно, че едно споразумение попада в приложното поле на настоящото известие, Комисията няма да налага глоби. Независимо че няма задължителна сила по отношение на тях, настоящото известие цели също да даде указания на съдилищата и на органите на държавите-членки относно прилагането на член 81 в рамките на техните държави.

5. Настоящото известие се прилага също по отношение на решенията на сдружения на предприятия и на съгласуваните практики.

6. Настоящото споразумение не накърнява тълкуването на член 81, което би могло да бъде дадено от Съда на Европейските общности или от Първоинстанционния съд на Европейските общности.

II

7. Комисията счита, че споразуменията между предприятия, които засягат търговията между държави-членки, не ограничават чувствително конкуренцията по смисъла на член 81, параграф 1:

а) ако агрегираният пазарен дял, притежаван от страните по споразумението, не надвишава 10 % на нито един от съответните пазари, засегнати от въпросното споразумение, когато споразумението е сключено между предприятия, които са съществуващи или потенциални конкуренти на някой от тези пазари (споразумения между конкуренти) [4]; или

б) ако пазарният дял на всяка една от страните по споразумението не надвишава 15 % на нито един от съответните пазари, засегнати от споразумението, когато споразумението е сключено между предприятия, които не са съществуващи или потенциални конкуренти на нито един от тези пазари (споразумения между неконкурнети).

В случаите, когато е трудно да се определи дали става въпрос за споразумение между конкуренти, или за споразумение между неконкуренти, се прилага праг от 10 %.

8. Когато на съответен пазар конкуренцията е ограничена от ефект на натрупване на споразуменията за продажба на стоки или услуги, сключени от различни доставчици или дистрибутори (ефект на натрупване за заключване на паралелните мрежи на споразумения имащи сходно въздействие върху пазара), праговете, посочени в точка 7, се снижават на 5 %, независимо дали става въпрос за споразуменията между конкуренти, или за споразуменията между неконкуренти. Приема се, че индивидуалните доставчици или дистрибутори, чийто пазарен дял не надхвърля 5 %, поначало не допринасят значително за ефект на натрупване за заключване [5]. Ефект на натрупване за заключване вероятно няма да съществува, ако по-малко от 30 % от съответния пазар е обхванат от (паралелни мрежи от) споразумения, имащи сходни последици.

9. Комисията смята също, че споразуменията не ограничават конкуренцията, ако пазарните дялове не надвишават съответно 10 %, 15 % и 5 %, посочени в точки 7 и 8у с повече от 2 процентни пункта в продължение на две последователни календарни години.

10. За да се изчисли пазарният дял, е необходимо да се определи съответният пазар. Той се състои от съответния продуктов пазар и от съответния географски пазар. При определянето на съответния пазар следва да се вземе предвид известието за определянето на съответния пазар за нуждите на законодателството за конкуренцията на Общността [6]. Пазарните дялове трябва да се изчисляват на основата на данните, отнасящи се до стойността на продажбите или, когато са налице условия за това, на данните, отнасящи се до стойността на покупките. Ако няма на разположение данни относно стойността на продажбите, могат да се използват оценки, основани на други сигурни сведения относно пазара, включително обема на продажбите.

11. Точки 7, 8 и 9 не се прилагат по отношение на споразуменията, съдържащи някое от следните характерни ограничения (наричани по-долу "очевидни ограничения"):

1. по отношение на споразуменията между конкуренти, както са определени в точка 7, ограниченията, които пряко или непряко, самостоятелно или съвместно с други фактори, върху които страните могат да влияят, имат за предмет [7]:

а) определянето на цените за продажба на продуктите на трети лица;

б) ограничаването на производството или на продажбите;

в) разпределянето на пазарите или на клиентите;

2. що се отнася до споразуменията между неконкуренти, както са определени в точка 7, ограниченията, които пряко или косвено, самостоятелно или съвместно с други фактори, върху които страните могат да влияят, имат за предмет:

а) ограничаването на възможността на купувача да определи своята продажна цена, независимо от възможността за доставчика да наложи максимална продажна цена или да препоръча продажна цена, при условие че последните не са равни на твърдо определена или минимална продажна цена в резултат на натиск, упражнен от една от страните, или на стимулиращи мерки, взети от нея;

б) ограниченията, отнасящи се до територията, на която, или клиентите, на които купувачът може да продава стоките или услугите, предмет на договора, освен ако става въпрос за едно от неявните ограничения, изброени по-долу:

- ограничаването на активните продажби към изключителната територия или изключителните клиенти, запазени за доставчика или предоставени от доставчика на друг купувач, когато едно такова ограничаване не ограничава продажбите от страна на клиентите на купувача,

- ограничаването на продажбите на крайните потребители от купувач, който оперира на пазара като търговец на едро,

- ограничаването на продажбите от членовете на система за селективна дистрибуция по отношение на неодобрените дистрибутори, и

- ограничаването на възможността на купувача да продава компоненти, предназначени за вграждане, на клиенти, които биха могли да ги използват за производството на изделия, сходни с тези, произвеждани от доставчика;

в) ограничаването на активните продажби или на пасивните продажби на крайните ползватели от членовете на система за селективна дистрибуция, които действат на пазара като търговци на дребно, без да се накърнява възможността да се забрани на един член на системата да упражнява своята дейност от неразрешено място на установяване за упражняване на дейността;

г) ограничаването на кръстосаните доставки между дистрибуторите вътре в системата за селективна дистрибуция, включително и между дистрибуторите, действащи на различни стадии на търговията;

д) ограничаването, договорено между един доставчик на компоненти и един купувач, който ги използва в производството си, което ограничава възможността за доставчика да продава тези компоненти като резервни части на крайни потребители или на лица, които извършват ремонт или на други доставчици на услуги, които не са били посочени от купувача за ремонта или поддръжката на неговите стоки;

3. що се отнася до споразуменията между конкуренти, както са определени в точка 7, когато конкурентите оперират, за нуждите на споразумението, на различни нива на процеса на производството или на процеса на дистрибуцията, което и да е от явните ограничения, изброени в точки 1 и 2.

12. 1. По смисъла на настоящото известие термините "предприятие", "страна по споразумението", "дистрибутор", "доставчик" и "купувач" включват съответните свързани с тях предприятия.

2. "Свързани предприятия" са:

а) предприятията, в които дадена страна по споразумението има пряко или непряко

- възможност да упражнява повече от половината от правата на глас, или

- възможност да посочва повече от половината от членовете на надзорния съвет или на управителния съвет или на органите, представляващи по закон предприятието, или

- правото да управлява делата на предприятието;

б) предприятията, които разполагат пряко или непряко в едно предприятие, страна по споразумението, с правата или възможностите, изброени в буква а);

в) предприятията, в които едно от предприятията, посочени в буква б), разполага пряко или непряко с правата или възможностите, изброени в буква а);

г) предприятията, в които едно предприятие, страна по споразумението, и едно или няколко предприятия от посочените в букви а), б) или в), или в които две или повече от последните разполагат заедно с правата или възможностите, изброени в буква а);

д) предприятията, в които правата или възможностите, изброени в буква а), се упражняват съвместно от:

- страни по споразумението или съответните свързани с тях предприятия, посочени в букви от а) до г), или

- една или няколко страни по споразумението или едно или няколко от свързаните с тях предприятия, посочени в букви от а) до г), и едно или няколко трети лица.

3. По смисъла на точка 2, буква д) пазарният дял на предприятията, притежавани съвместно, трябва да бъде разпределен поравно между всички предприятия, разполагащи с правата или възможностите, изброени в точка 2, буква а).

[1] Настоящото известие заменя известието относно споразуменията с незначителен ефект, публикувано в ОВ C 372, 9.12.1997 г.

[2] Виж например решението на Съда на Европейските общности по свързаните дела С-215/96 и С-216/96, Bagnasco (Carlos) v Banca Popolare di Novara и Casa di Risparmio di Genova e Imperia (1999 г.) Сборник практика на Съда на ЕО I-135, точки 34—35. Настоящото известие не нарушава също така принципите на преценка съгласно член 81, параграф 1, изложени в известието на Комисията "Насоки относно приложимостта на член 81 от Договора за ЕО по отношение на споразуменията за хоризонтално сътрудничество" (ОВ C 3, 6.1.2001 г.), по-специално точки 17—31 включително, и в известието на Комисията "Насоки относно вертикалните ограничения" (ОВ C 291, 13.10.2000 г.), и по-специално точки 5—20 включително.

[3] ОВ L 107, 30.4.1996 г., стр. 4. Посочената препоръка ще бъде преразгледана. Предвижда се да се увеличи прагът на годишния оборот от 40 милиона EUR на 50 милиона EUR и прагът на годишния баланс от 27 милиона EUR на 43 милиона EUR.

[4] Относно точния смисъл на "съществуващи или потенциални конкуренти" виж известието на Комисията "Насоки относно приложимостта на член 81 от Договора за ЕО по отношение на споразуменията за хоризонтално сътрудничество" (ОВ C 3, 6.1.2001 г., параграф 9). Едно предприятие се счита за съществуващ конкурент, ако то присъства на същия пазар или при липса на споразумение, то е способно да приспособи продукцията си с оглед производството на съответните продукти и да ги пусне на пазара в кратки срокове, без да понесе никакви допълнителни високи разходи и рискове, за да реагира на слаби, но постоянни изменения на относителните цени (директна заменяемост на предлагането). Едно предприятие се счита за потенциален конкурент, ако някои белези дават основание да се смята, че при липса на споразумение то би могло и би било готово да се съгласи на допълнителните инвестиции или другите разходи за приспособяване, необходими за да може да влезе на съответния пазар, за да реагира на леко, но трайно увеличаване на относителните цени.

[5] Виж също известието на Комисията "Насоки относно вертикалните ограничения" (ОВ С 291, 13.10.2000 г.) и по-специално параграфи 73, 142, 143 и 189. Докато за някои ограничения тези насоки вземат предвид не само общия пазарен дял, но също и свързания пазарен дял на един отделен доставчик или купувач, всички прагове за пазарен дял, посочени в настоящото известие, се отнасят до общите пазарни дялове.

[6] ОВ C 372, 9.12.1997 г., стр. 5.

[7] Без да се накърнява положението на съвместно производство със или без обща дистрибуция, както са определени в член 5, параграф 2 от Регламент (ЕО) № 2658/2000 на Комисията и член 5, параграф 2 от Регламент (ЕО) № 2659/2000 (ОВ L 304, 5.12.2000 г., съответно стр. 3 и стр. 7).

